SKRIFTLIG FORESPØRGSEL E-1769/00

af Erik Meijer (GUE/NGL) til Kommissionen

(31. maj 2000)

Om: Omstridt brug af Conver-tilskud og bortdirigering af penge i den nederlandske kommune Den Helder

1. Allerede i 1997 indeholdt medierne i og omkring kommunen Den Helder, som ligger i regionen Kop van Noord-Holland i den nordvestlige del af Nederlandene, ved gentagne lejligheder beretninger om det politiske postyr i forbindelse med anvendelsen af tilskudsbeløb og bl.a. til Den Helder kommunes opførelse af en gangbro i den indre del af trafikhavnen. Den 9. maj opstod der igen postyr. Denne gang var anledningen en af myndighederne indledt undersøgelse af svig i kommunens byplanlægnings- og forvaltningsafdeling. Er Kommissionen bekendt med disse beretninger?

2. Kan Kommissionen bekræfte, at offentlige arbejder i Den Helder kommune såsom den i den indre del af trafikhavnen opførte gangbro, der i folkemunde kaldes Euro-gangbroen, er kommet i stand ved hjælp af EU-tilskud som led i Conver-programmet? Hvilke tilskud er der i bekræftende fald ydet som led i Conver-programmet, og under hvilke omstændigheder skete dette?

3. Det politiske postyr foranledigede kommunalrådet til at lade en undersøgelse foretage ved virksomheden KPMG. I undersøgelsesrapporten nævnes der uregelmæssigheder ved brugen af tilskud, flytning af tilskud til en senere fase uden godkendelse, manglende angivelse af dermed forbundet medfinansiering og manglende udførelse af dele af det forelagte projekt. Desuden er der ifølge medierne tale om kunstigt oppustede beløb til projektet og bortdirigering af penge. Er Kommissionen bekendt med KPMG's undersøgelse og de deri anførte konklusioner? Tilslutter Kommissionen sig disse konklusioner?

4. Fra befolkningens side er der udtrykt stærk kritik af projektets gennemførelse på grund af dets konsekvenser for livskvaliteten og sikkerheden (ingen løsning inden 2015 på problemet med den stærkt stigende biltrafik i boligområder, uønsket fældning af træer, manglende flugtmuligheder ved katastrofer i havneområdet). Deler Kommissionen den opfattelse, at begreber som f.eks. livskvalitet og boligmiljø bør spille en rolle i borgernes Europa, og at der hidtil ikke er taget tilstrækkeligt hensyn hertil i Den Helder?

5. Hvilke muligheder er der i Kommissionens øjne for gennem tilpasning af planerne at afhjælpe de af borgerne påpegede uheldige forhold?

Samlet svar afgivet på Kommissionens vegne af Michel Barnier på skriftlige forespørgsler E-1769/00 og E-1770/00

(2. august 2000)

Kommissionen deltager som observatør i overvågningsudvalgene for strukturfondsprogrammerne. Disse udvalg drøfter programmernes strategi samt spørgsmål af organisatorisk og proceduremæssig art. I overensstemmelse med subsidiaritetsprincippet foretages udvælgelse og godkendelse af projekterne af et styringsudvalg, som er sammensat af alle andre regionale partnere og samfinansieringspartnere end Fællesskabet.

Kommissionen er ikke blevet informeret om den af det ærede medlem omtalte politiundersøgelse eller KPMG's undersøgelse.

Kommissionen kan imidlertid bekræfte, at fællesskabsinitiativet KONVER for perioden 1994-1999 har finansieret projektet Koopvaarderbinnenhaven. Den nederlandske økonomiminister udfærdigede den 14. juli 1997 den nødvendige forpligtelseserklæring, for et beløb på 4,45 mio. HFL (2,02 mio.). Fællesskabets bidrag er på 50 % af dette beløb. I december blev projektet lukket. Udgifterne til dette projekt forblev under de budgetterede omkostninger (3,78 mio. HFL eller 1,72 mio.).

Som følge af det af det ærede medlem rejste spørgsmål har Kommissionen igangsat en undersøgelse sammen med den nederlandske økonomiminister og gjort generaldirektoratets revisionstjeneste opmærksom på dette særlige tilfælde. Herudover har Det Europæiske Kontor for Bekæmpelse af Svig gjort opmærksom på, at det er i kontakt med de af det ærede medlem omtalte nederlandske efterforskningsmyndigheder.

For programperioden 2000-2006 er Den Helder kommune ikke kommet i betragtning i forbindelse med noget strukturfondsprogram. KONVER-fællesskabsinitiativet er ikke videreført, og regionen Noord-Holland er ikke støtteberettiget hverken i henhold til mål 1 eller mål 2.